Félagsskapurinn Pílagrímar hefur í hyggju að opna pílagrímaleið frá Bæ í Bæjarsveit að biskupssetinu Skálholti . Miðvikudaginn 3. júlí ætlar félagsskapurinn að merkja leiðina frá Bæ að Grímsá , en hún er um fimm kílómetrar . Áformað er að byrja klukkan tíu að morgni við Bæ . Hulda Guðmundsdóttir á Fitjum í Skorradal er félagi í Pílagrímum . Hún segir að sjálfboðaliða vanti til að koma niður stikum við merkingu leiðarinnar . Áhugasömum verði útvegað nesti til fararinnar og þeir hafi samband við Huldu í síma 893-2789 . „ Eitt af því sem við viljum gera er að endurvekja hina stórmerku sögu um Hróðólf biskup í Bæ , sem þar stofnaði skóla árið 1030 , en Steinunn J. Kristjánsdóttir fornleifafræðingur er einmitt að hefja rannsóknir í Bæ , “ segir Hulda á Fitjum .